Lefitiko 19 | Beibele Inthaneteng | Phetolelo ya Lefase le Lefsa
19 Jehofa a iša pele a bolela le Moshe a re:
2 “Botša setšhaba ka moka sa bana ba Isiraele o re: ‘Le be ba bakgethwa,+ ka gobane nna Jehofa Modimo wa lena ke yo mokgethwa.+
3 “‘Yo mongwe le yo mongwe wa lena a boife mmagwe le tatagwe+ gomme le boloke disabatha tša ka.+ Ke nna Jehofa Modimo wa lena.
4 Le se ke la fetogela go medimo e se nago mohola,+ le gona le se ke la itirela medimo ya diswantšho.+ Ke nna Jehofa Modimo wa lena.
5 “‘Bjale ge e ba le direla Jehofa sehlabelo sa mohlakanelwa,+ le se dire e le gore le amogelwe.+
6 Ge le dira sehlabelo se jewe ka lona letšatši leo le leo le le hlatlamago, eupša seo se šetšego go ba go fihla letšatšing la boraro se fišwe ka mollo.+
7 Ge e ba se ka jewa ka letšatši la boraro, ke ditšhila.+ Se ka se amogelwe.+
8 Yo a se jago o tla ikarabela bakeng sa molato wa gagwe+ ka gobane o gobošitše selo se sekgethwa sa Jehofa; motho yoo a bolawe.
9 “‘Ge le buna mašemong a lena, mathoko a mašemo a lena le se ke la a buna ka mo go feletšego, le se ke la topa mabudutša a puno ya lena.+
10 Le gona le se ke la budutša+ serapeng sa lena sa merara e bile le se ke la topa diterebe tše di gašanego ka serapeng sa lena sa merara. Le di šadišetše mohlaki le modiiledi.+ Ke nna Jehofa Modimo wa lena.
11 “‘Le se ke la utswa,+ le se ke la bolela maaka,+ gomme yo mongwe le yo mongwe wa lena a se ke a radia motho wa gabo.+
12 Le se ke la ena ka leina la ka e le gore le bolele maaka,+ ka go dira bjalo la goboša leina la ka nna Modimo wa lena. Ke nna Jehofa.
13 Le se ke la radia mogagabo lena,+ le se ke la mo hlakola.+ Le se ke la dula le moputso wa mothwalwa bošego ka moka go fihla mesong.+
14 “‘O se ke wa rogaka sefoa, le gona o se ke wa bea lepheko pele ga sefofu;+ o boife Modimo wa gago.+ Ke nna Jehofa.
15 “‘Le se ke la hloka toka ge le ahlola. Le se ke la swara mmotlana ka go beba sefahlego,+ le gona le se ke la šia sefahlego sa motho yo mogolo setšhabeng.+ Le ahlole mogagabo lena ka toka.
16 “‘O se ke wa sepela mo bathong ba geno o tšama o thomeletša.+ O se ke wa bea madi a wa geno kotsing.+ Ke nna Jehofa.
17 “‘O se ke wa hloya ngwaneno ka pelong ya gago.+ O kgalemele wa geno+ e le gore o se be le kabelo sebeng sa gagwe.
18 “‘O se ke wa itefeletša+ goba wa ba le sekgopi le bana ba setšhaba sa geno;+ o rate wa geno ka mokgwa wo o ithatago ka wona.+ Ke nna Jehofa.
19 “‘Le lote melao ya ka e latelago: Le se ke la goelanya diruiwa tša mehuta e mebedi. Le se ke la tswaka dipeu tša mehuta e mebedi tšhemong ya lena ge le bjala;+ le se ke la apara seaparo se se logilwego ka ditlhale tša mehuta e mebedi.+
20 “‘Ge monna a ka robala le mosadi mola mosadi yoo e le lekgoba leo le beeleditšwego go ba mosadi wa monna yo mongwe gomme le se la tšwa le lefelelwa* ka botlalo goba le lokollwa, gona ba otlwe. Ba se ke ba bolawa ka gobane mosadi yoo o be a se a lokollwa.
21 Monna yoo a tliše sebego sa molato go Jehofa mojakong wa tente ya kopano, e lego kgapa ya sebego sa molato.+
22 Moperisita a mo direle poelano ka kgapa ya sebego sa molato pele ga Jehofa ka baka la sebe sa gagwe seo a se dirilego; o tla lebalelwa sebe sa gagwe seo a se dirilego.+
23 “‘Ge le fihla mo nageng gomme la bjala dihlare le ge e le dife tše di jewago, dienywa tša tšona le di tšee e le tše sa sekago bjalo ka ge eka ga se tša bolla. Mo go lena di dule nywaga e meraro di le bjalo ka tše di sa bollago. Di se ke tša jewa.
24 Eupša ngwageng wa bone dienywa tša tšona ka moka+ e tla ba selo se sekgethwa sa monyanya wa go hlalalela Jehofa.+
25 Ngwageng wa bohlano le ka ja dienywa tša tšona e le gore le okeletšwe dienywa tša tšona.+ Ke nna Jehofa Modimo wa lena.
26 “‘Le se ke la ja selo gotee le madi.+
“‘Le se ke la diriša dipheko,+ le gona le se ke la diriša maleatlana.+
27 “‘Le se ke la kota moriri go dikologa mathoko a dihlogo tša lena e bile le se ke la senya* ditedu tša lena.+
28 “‘Le se ke la itshegaganya mebele ya lena ka baka la mohu,+ le se ke la ikgaya mebeleng. Ke nna Jehofa.
29 “‘O se ke wa goboša morwedi wa gago ka go mo dira mogweba-ka-mmele,+ e le gore naga e se ke ya gweba ka mmele gomme ya tlala boitshwaro bjo bo gobogilego.+
30 “‘Le bolokeng disabatha tša ka+ le be le hlomphe sekgethwa sa ka.+ Ke nna Jehofa.
31 “‘Le se ke la ya go bao ba dirišanago le meoya e mebe+ le go didupe,+ e le gore di se ke tša le šilafatša. Ke nna Jehofa Modimo wa lena.
32 “‘O eme pele ga moriri o mopududu,+ o hlomphe motšofadi+ gomme o boife nna Modimo wa gago.+ Ke nna Jehofa.
33 “‘Ge e ba modiiledi a dula le lena e le modiiledi nageng ya gabo lena, le se ke la mo swara gampe.+
34 Modiiledi yo a dulago le lena e le modiiledi le mo swantšhe le yo a tswaletšwego nageng ya gabo lena; le mo rate bjalo ka ge le ithata+ gobane le bile badiiledi nageng ya Egipita.+ Ke nna Jehofa Modimo wa lena.
35 “‘Le se ke la hloka toka ge le ahlola,+ ge le ela botelele, ge le ela boima+ goba ge le ela diela.
36 Le be le dikala tše di nepagetšego,+ dikeloboima tše di nepagetšego, tekanyo ya seroto* e nepagetšego le tekanyo ya moruswi* e nepagetšego. Ke nna Jehofa Modimo wa lena yo a le ntšhitšego nageng ya Egipita.
37 Ka gona le lote melao ya ka ka moka le dikahlolo tša ka ka moka gomme le di phethe.+ Ke nna Jehofa.’”
^ Goba, “go lopollwa.”
^ Seheberu se re, “mathoko a ditedu tša lena.” Go bonagala se se šupa go metlwae e itšego ya boheitene.
^ Ka Seheberu ke “hini,” yeo e ka bago dilithara tše 4.
mailto:?body=Bala Beibele Inthaneteng%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D3%26Chapter%3D19%26wtlocale%3DSE%26srcid=share⊂ject=Bala Beibele Inthaneteng